Document ID: 32018D0402

Reference:
15.3.2018
HU
Az Európai Unió Hivatalos Lapja
L 72/20
A BIZOTTSÁG (EU) 2018/402 HATÁROZATA
(2018. március 13.)
az Európai Munkaügyi Hatóság európai tanácsadó csoportjának létrehozásáról
(EGT- és Svájc-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre és különösen annak 46. és 48. cikkére, 53. cikke (1) bekezdésére, 62. cikkére és 91. cikkének (1) bekezdésére,
mivel:
(1)
Az Unió helyzetét értékelő 2017. évi beszédében (1) Juncker elnök javasolta egy „Európai Munkaügyi Hatóság” létrehozását annak érdekében, hogy tisztességesebbé váljon a belső piac, és biztosított legyen a munkavállalói mobilitásra vonatkozó uniós szabályok tisztességes, egyszerű és hatékony érvényesítése.
(2)
2018. március 13-án a Bizottság javaslatot tett az Európai Munkaügyi Hatóság létrehozására (2), hogy a Hatóság támogassa a tagállamokat és a Bizottságot abban, hogy határokon átnyúló munkavállalói mobilitás esetében megkönnyítsék a magánszemélyek és a munkaadók számára a jogaikra és kötelezettségeikre vonatkozó információkhoz, illetve a megfelelő szolgáltatásokhoz való hozzáférést, hogy támogassa a tagállamok közötti együttműködést a vonatkozó uniós jogszabályok határokon átívelő érvényesítése terén, valamint hogy több tagállamot érintő viták vagy munkaerőpiaci zavarok esetében mediációt biztosítson és elősegítse a megfelelő megoldás megtalálását.
(3)
Létre kell hozni az Európai Munkaügyi Hatóság európai tanácsadó csoportja nevű tanácsadó csoportot (a továbbiakban: csoport), amely tanácsokkal látja el és segíti a Bizottságot az Európai Munkaügyi Hatóság gyors létrehozása és jövőbeni működése terén. Bár a csoport az Európai Munkaügyi Hatóság létrehozásáról szóló, javasolt rendelet elfogadásához vezető jogalkotási folyamatban nem venne részt, segítenie kell az Európai Munkaügyi Hatóság létrehozásának előkészítését.
(4)
A csoportnak lehetővé kell tennie különösen a határokon átnyúló munkavállalói mobilitás és a szociális biztonsági rendszerek koordinálása terén folytatott együttműködéshez kapcsolódó olyan bevált gyakorlatok és tapasztalatok cseréjét, amelyeket az Európai Munkaügyi Hatóság továbbfejleszthet, továbbá lehetővé kell tennie a vonatkozó uniós jogszabályok végrehajtásával kapcsolatos általános kérdések, elvi kérdések és gyakorlati problémák vizsgálatát. A csoportnak segítséget kell nyújtania a releváns meglévő szervezetek – köztük uniós ügynökségek – együttműködési módszereinek és azon hozzájárulásainak azonosítása terén is, amelyekkel elősegíthetik az Európai Munkaügyi Hatóság létrehozását és megfelelő működését.
(5)
A csoport elnöki tisztét a Bizottságnak (A Foglalkoztatás, a Szociális Ügyek és a Társadalmi Befogadás Főigazgatóságának) kell betöltenie, és a csoportnak a tagállami hatóságok, az uniós szintű szociális partnerek, az Európai Alapítvány az Élet- és Munkakörülmények Javításáért (Eurofound), az Európai Szakképzésfejlesztési Központ (Cedefop), az Európai Képzési Alapítvány (ETF), valamint az Európai Munkahelyi Biztonsági és Egészségvédelmi Ügynökség (EU-OSHA) rangos képviselőiből kell állnia. Az uniós szintű szociális partnereknek egyenlő mértékben kell képviselniük a szakszervezeteket, illetve a munkáltatói érdekképviseleti szervezeteket.
(6)
Megfigyelői státuszt kell biztosítani az Európai Szabadkereskedelmi Társulás (EFTA) és A Bűnüldözési Együttműködés Európai Uniós Ügynöksége (Europol) számára.
(7)
A csoportnak együtt kell működnie a munkavállalói mobilitás és a szociális biztonsági rendszerek koordinálása területén már működő szervezetekkel.
(8)
Meg kell határozni azokat a szabályokat, amelyek szerint a csoport tagjai és a megfigyelők információkat hozhatnak nyilvánosságra.
(9)
A személyes adatok feldolgozását a 45/2001/EK európai parlamenti és tanácsi rendeletnek (3) megfelelően kell végezni.
(10)
Ezt a határozatot az Európai Munkaügyi Hatóság létrejöttéig kell alkalmazni,
ELFOGADTA EZT A HATÁROZATOT:
1. cikk
Tárgy
Létrejön az Európai Munkaügyi Hatóság európai tanácsadó csoportja (a továbbiakban: csoport).
2. cikk
Feladatok
A csoport tanácsokkal látja el és segíti a Bizottságot (A Foglalkoztatás, a Szociális Ügyek és a Társadalmi Befogadás Főigazgatóságát) az Európai Munkaügyi Hatóság gyors létrehozása és jövőbeni működése terén.
A csoport feladatai különösen a következők:
a)
a nemzeti hatóságok és az érdekelt felek közötti együttműködés elősegítése, valamint tanácsadás a Bizottság számára az Európai Munkaügyi Hatóság gyors létrehozása és jövőbeni operatív működése terén;
b)
a határokon átnyúló munkavállalói mobilitásra és a szociális biztonsági rendszerek koordinálására vonatkozó uniós jogszabályok végrehajtásával kapcsolatos általános kérdések, elvi kérdések és gyakorlati problémák, illetve az azok által az Európai Munkaügyi Hatóság tevékenységeire gyakorolt hatás vizsgálata;
c)
a határokon átnyúló munkavállalói mobilitás és a szociális biztonsági rendszerek koordinálása területén folytatott jó együttműködésre vonatkozó eszmecsere és a kapcsolódó bevált gyakorlatok és jó példák meghatározása az Európai Munkaügyi Hatóság tevékenységeinek fejlesztése céljából;
d)
a meglévő szervezetek – köztük decentralizált uniós ügynökségek – együttműködési módszereinek és azon hozzájárulásainak azonosítása, amelyekkel elősegíthetik az Európai Munkaügyi Hatóság létrehozását és megfelelő működését.
3. cikk
Tagok
(1)   A csoport a következőkből áll:
—
a tagállamok egy-egy képviselője,
—
a szakszervezeteket, illetve a munkáltatói érdekképviseleti szervezeteket egyenlő mértékben képviselő, uniós szintű szociális partnerek hat képviselője,
—
a foglalkoztatás és a szociális ügyek terén működő minden egyes uniós ügynökség egy-egy képviselője.
(2)   A tagok magas rangú képviselőket jelölnek ki, és felelősek annak biztosításáért, hogy a képviselőik magas szintű szakértelemmel rendelkezzenek.
(3)   A képviselőket az e határozat hatálybalépésétől számított 30 napon belül kell kijelölni. A képviselőket szakértők kísérhetik.
(4)   Azok a tagok, akik már nem tudnak érdemben hozzájárulni a szakértői csoport tanácskozásaihoz, akik a Bizottság (A Foglalkoztatás, a Szociális Ügyek és a Társadalmi Befogadás Főigazgatósága) véleménye szerint nem felelnek meg az Európai Unió működéséről szóló szerződés 339. cikkében megállapított feltételeknek, vagy akik lemondanak, a továbbiakban nem kapnak meghívást a csoport ülésein való részvételre, és helyükre hivatali idejük hátralevő részére új tag nevezhető ki.
4. cikk
Elnök
A csoport elnöke a Bizottság (A Foglalkoztatás, a Szociális Ügyek és a Társadalmi Befogadás Főigazgatósága) képviselője.
5. cikk
Működés
(1)   A csoport a Bizottság (A Foglalkoztatás, a Szociális Ügyek és a Társadalmi Befogadás Főigazgatósága) felkérésére, a horizontális szabályoknak (4) megfelelően működik.
(2)   A csoport évente legalább háromszor ülésezik. A csoport üléseire főszabály szerint a Bizottság épületeiben kerül sor.
(3)   A titkársági szolgáltatásokat a Bizottság (A Foglalkoztatás, a Szociális Ügyek és a Társadalmi Befogadás Főigazgatósága) biztosítja. Az eljárásokban érdekelt, más szervezeti egységekben dolgozó bizottsági tisztviselők részt vehetnek a csoport ülésein.
(4)   A Bizottság (A Foglalkoztatás, a Szociális Ügyek és a Társadalmi Befogadás Főigazgatósága) egyetértésével a csoport tagjai egyszerű többséggel határozhatnak a csoport tanácskozásainak nyilvánosságáról.
(5)   Az egyes napirendi pontok megvitatásáról és a csoport által megfogalmazott véleményekről érdemi és hiánytalan jegyzőkönyv készül. A jegyzőkönyvet a titkárság készíti el az elnök felelőssége mellett.
(6)   A csoport konszenzussal fogadja el véleményeit, ajánlásait és jelentéseit.
(7)   Az Európai Parlament szakértőinek a csoport munkájában való részvételét az Európai Parlament és az Európai Bizottság közötti kapcsolatokról szóló keretmegállapodás (5) 15. pontja és I. melléklete szabályozza.
6. cikk
Meghívott szakértők
A Bizottság (A Foglalkoztatás, a Szociális Ügyek és a Társadalmi Befogadás Főigazgatósága) speciális szakértelemmel rendelkező szakértőket hívhat meg a napirenden szereplő kérdésekkel kapcsolatban, hogy azok eseti jelleggel részt vegyenek a csoport munkájában.
7. cikk
Megfigyelők
(1)   A horizontális szabályoknak megfelelően közvetlen meghívás útján megfigyelői státuszt kell biztosítani az Európai Szabadkereskedelmi Társulás (EFTA) és A Bűnüldözési Együttműködés Európai Uniós Ügynöksége számára.
(2)   A megfigyelők kijelölik képviselőiket.
(3)   A megfigyelők képviselői számára az elnök engedélyezheti, hogy részt vegyenek a csoport vitáiban és szakértői véleményt nyilvánítsanak. Nem vesznek részt ugyanakkor a csoport ajánlásainak vagy tanácsainak kialakításában.
8. cikk
Eljárási szabályok
A Bizottság (A Foglalkoztatás, a Szociális Ügyek és a Társadalmi Befogadás Főigazgatósága) javaslata alapján és azzal egyetértésben a csoport – tagjainak egyszerű többségével – elfogadja eljárási szabályzatát a szakértői csoportokra vonatkozó rendes eljárási szabályok szerint, összhangban a horizontális szabályokkal.
9. cikk
Szakmai titoktartás és a minősített adatok kezelése
A csoport tagjait és azok képviselőit, valamint a meghívott szakértőket és megfigyelőket szakmai titoktartási kötelezettség terheli, amely a Szerződések és az azokat végrehajtó szabályok révén az intézmények minden tagjára és személyzetére alkalmazandó, továbbá a Bizottság által az (EU, Euratom) 2015/443 bizottsági határozatban (6) és az (EU, Euratom) 2015/444 bizottsági határozatban (7) lefektetett, az EU-minősített adatok védelmét szolgáló biztonsági szabályok vonatkoznak rájuk. E kötelezettségeik betartásának esetleges elmulasztása esetén a Bizottság minden megfelelő intézkedést meghozhat.
10. cikk
Átláthatóság
(1)   A csoport nyilvántartásba vételre kerül a bizottsági szakértői csoportok és más hasonló testületek nyilvántartásában (a továbbiakban: szakértői csoportok nyilvántartása).
(2)   Az összetétel tekintetében a szakértői csoportok nyilvántartásában a következő adatok kerülnek közzétételre:
a)
a tagállamok neve;
b)
a szociális partnerek neve; a képviselt érdeket fel kell tüntetni;
c)
a foglalkoztatás és a szociális ügyek terén működő ügynökségek neve;
d)
a megfigyelők neve, beleértve a harmadik országok nevét is.
(3)   Valamennyi releváns dokumentumot (így a napirendeket, a jegyzőkönyveket és a résztvevők beadványait) közzé kell tenni vagy a szakértői csoportok nyilvántartásában, vagy pedig egy ott feltüntetett, olyan weboldalra mutató hivatkozás segítségével, amelyen ezek az információk megtalálhatók. A tematikus weboldalakhoz való hozzáférés nem köthető felhasználói regisztrációhoz vagy más korlátozáshoz. Az ülés előtt a napirendet és a többi releváns háttéranyagot, az ülés után pedig a jegyzőkönyvet megfelelő időben közzé kell tenni. A közzétételtől csak akkor lehet eltekinteni, amennyiben valamely dokumentum közzététele az 1049/2001/EK európai parlamenti és tanácsi rendelet (8) 4. cikkében meghatározottak szerint kedvezőtlenül befolyásolná valamely közérdek vagy magánérdek védelmét.
11. cikk
Az ülések költségei
(1)   A csoport tevékenységeiben részt vevők nem részesülnek javadalmazásban a szolgálataikért.
(2)   A csoport tevékenységeiben részt vevők utazási és ellátási költségeit a Bizottság megtéríti. A költségtérítés a Bizottságon belül alkalmazandó rendelkezéseknek megfelelően, az éves forrásfelosztási eljárás keretében a Bizottság szolgálataihoz rendelt, rendelkezésre álló előirányzatok erejéig történik.
12. cikk
Alkalmazhatóság
Ez a határozat az Európai Unió Hivatalos Lapjában való kihirdetésének napján lép hatályba.
Rendelkezéseit az Európai Munkaügyi Hatóság létrejöttéig kell alkalmazni.
Kelt Strasbourgban, 2018. március 13-án.
a Bizottság részéről
az elnök
Jean-Claude JUNCKER
(1)  Az Unió helyzetét értékelő 2017. évi beszéd a következő oldalon érhető el: https://ec.europa.eu/commission/state-union-2017_hu
(2)  COM(2018) 131.
(3)  Az Európai Parlament és a Tanács 45/2001/EK rendelete (2000. december 18.) a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).
(4)  C(2016) 3301, a 13. cikk (1) bekezdése.
(5)  HL L 304., 2010.11.20., 47. o.
(6)  A Bizottság (EU, Euratom) 2015/443 határozata (2015. március 13.) a Bizottságon belüli biztonságról (HL L 72., 2015.3.17., 41. o.).
(7)  A Bizottság (EU, Euratom) 2015/444 határozata (2015. március 13.) az EU-minősített adatok védelmét szolgáló biztonsági szabályokról (HL L 72., 2015.3.17., 53. o.).
(8)  Az Európai Parlament és a Tanács 1049/2001/EK rendelete (2001. május 30.) az Európai Parlament, a Tanács és a Bizottság dokumentumaihoz való nyilvános hozzáférésről (HL L 145., 2001.5.31., 43. o.).

Summary:
Az Európai Munkaügyi Hatóság európai tanácsadó csoportjának létrehozása
Az Európai Munkaügyi Hatóság európai tanácsadó csoportjának létrehozása
 
ÖSSZEFOGLALÓ AZ ALÁBBI DOKUMENTUMRÓL:
(EU) 2018/402 határozat – az Európai Munkaügyi Hatóság európai tanácsadó csoportjának létrehozásáról
MI A HATÁROZAT CÉLJA?
A határozat létrehozza az európai tanácsadó csoportot, amelynek feladata, hogy az Európai Munkaügyi Hatóság létrehozásával és működésével kapcsolatban tanácsot és segítséget nyújtson az Európai Bizottságnak.
FŐBB PONTOK
Az Európai Munkaügyi Hatóság létrehozására irányuló javaslatot 2018. március 13-án fogadta el a Bizottság. Célja, hogy a munkaerő mobilitására vonatkozó uniós szabályok tisztességes, egyszerű és hatékony végrehajtásának biztosítása révén előmozdítsa az EU belső piacán belüli tisztességes magatartást és kölcsönös bizalmat. A következő három egyedi célkitűzést tartalmazza:a magánszemélyek és a munkáltatók munkavállalói mobilitással és a szociális biztonsági rendszerek koordinálásával kapcsolatos jogaira és kötelezettségeire (az EU-n, Izlandon, Liechtensteinen, Norvégián és Svájcon belüli mozgás során a magánszemélyek szociális biztonsági jogainak védelmére vonatkozó közös uniós szabályokra) vonatkozó információkhoz, valamint a megfelelő szolgáltatásokhoz való hozzáférésének megkönnyítése;  az uniós jog határokon átnyúló végrehajtására irányuló, nemzeti hatóságok közötti együttműködés támogatása, többek között a közös és összehangolt ellenőrzések egyszerűsítése (amelyek esetében például a különböző országok esetleg párhuzamosan szervezhetnek ellenőrzéseket);  a határokon átnyúló, nemzeti hatóságok közötti viták és munkaerőpiaci zavarok (például vállalatok szerkezetátalakítása) esetén közvetítés és a megoldás elősegítése.  Ez a javaslat az EU-n belüli megfelelőbb munka- és életkörülmények előmozdítását célzó szociális jogok európai pillére megvalósításának részét is képezi.
Feladatkör
A tanácsadó csoport fő feladatai a következők:a nemzeti hatóságok és az érdekelt felek közötti együttműködés elősegítése, valamint az Európai Munkaügyi Hatóság létrehozásával és jövőbeni működésével kapcsolatos tanácsadás a Bizottság részére;a munkaerő-mobilitásra és a szociális biztonságra vonatkozó uniós jogszabályok végrehajtásával kapcsolatban felmerülő általános kérdések, elvi kérdések és gyakorlati problémák, valamint a szóban forgó jogszabályok Európai Munkaügyi Hatóság tevékenységeire kifejtett hatásainak vizsgálata;  a határokon átnyúló munkavállalói mobilitás és a szociális biztonsági rendszerek koordinálása területén az Európai Szabadkereskedelmi Társulás (EFTA) szomszédos országaival folytatott megfelelő együttműködésre vonatkozó eszmecsere és a kapcsolódó bevált gyakorlatok és jó példák meghatározása az Európai Munkaügyi Hatóság tevékenységeinek fejlesztése céljából;  a meglévő szervezetek – köztük a decentralizált uniós ügynökségek – együttműködési módszereinek és azon hozzájárulásainak azonosítása, amelyekkel elősegíthetik az Európai Munkaügyi Hatóság létrehozását és megfelelő működését.  Összetétel
Az európai tanácsadó csoport a következőképpen épül fel:az uniós országok egy-egy képviselője;  a szakszervezeteket, illetve a munkáltatói érdekképviseleti szervezeteket egyenlő mértékben képviselő, uniós szintű szociális partnerek hat képviselője;  a foglalkoztatás és a szociális ügyek terén működő minden egyes uniós ügynökség egy-egy képviselője:Európai Alapítvány az Élet- és Munkakörülmények Javításáért,Európai Szakképzésfejlesztési Központ,Európai Képzési Alapítvány, valamintEurópai Munkahelyi Biztonsági és Egészségvédelmi Ügynökség.  Az EFTA-országok és a Bűnüldözési Együttműködés Európai Uniós Ügynöksége számára közvetlen meghívás révén megfigyelő státuszt biztosíthatnak. A Bizottság (A Foglalkoztatás, a Szociális Ügyek és a Társadalmi Befogadás Főigazgatósága) a napirenden szereplő kérdésekkel kapcsolatban speciális szakértelemmel rendelkező szakértőket hívhat meg, hogy azok eseti  jelleggel részt vegyenek a csoport munkájában.
MIKORTÓL HATÁLYOS A HATÁROZAT?
A határozat 2018. március 15. óta hatályos.
HÁTTÉR
További információkért lásd:Kérdések és válaszok az Európai Munkaügyi Hatóságról (Európai Bizottság)  A Bizottság elfogadja az Európai Munkaügyi Hatóságra és a szociális védelemhez való hozzáférésre irányuló javaslatokat (Európai Bizottság)  A szociális jogok európai pillére (Európai Bizottság).  
FŐ DOKUMENTUM
A Bizottság (EU) 2018/402 határozata (2018. március 13.) az Európai Munkaügyi Hatóság európai tanácsadó csoportjának létrehozásáról (HL L 72., 2018.3.15., 20–23. o.)
KAPCSOLÓDÓ DOKUMENTUMOK
Az Európai Munkaügyi Hatóság létrehozásáról szóló európai parlamenti és tanácsi rendeletre irányuló javaslat (COM(2018) 131 final, 2018.3.13.)
utolsó frissítés 17.07.2018